'n Rekenaar is enige toestel wat gebruik word om inligting te verwerk volgens 'n goed gedefinieerde prosedure. Die woord word huidiglik algemeen gebruik om te verwys na digitale rekenaars.
Die Tweede Wêreldoorlog verskaf die motivering vir baie navorsing in rekenaartegnologie, veral vir toepassings in kriptografie. Van die eerste rekenaars word inderdaad gebruik om geheime kodes te breek tydens die oorlog. Na die oorlog word rekenaars toenemend vir staats- en korporatiewe inligtingverwerking gebruik.
Na die lansering van die USSR se Spoetnik, het die Amerikaanse regering in 'n poging om weer sy tegnologiese voorsprong te herwin, in Februarie 1958 die Verdedigingagentskap vir Gevorderde Navorsingsprojekte (DARPA, Defense Advanced Research Project Agency) tot stand gebring. DARPA het op sy beurt die Kantoor vir Inligtingsverwerkingstegnologie (IPTO, Information Processing Technology Office) gevestig om navorsing te bevorder oor die program vir halfoutomatiese grondwerksaamhede, wat radarstelsels van oor die hele land vir die eerste keer in 'n netwerk laat skakel het.